हम अपने छोटे से परिवार की जिम्मेदारी, एक उद्योगपति अपने फैक्‍टरी के कर्मचारी की जिम्मेदारी, एक राजा अपने राष्ट्र के नागरिक की जिम्मेदारी भी ठीक से वहन नहीं कर पाता, ठीक से निभा नहीं पाता । उदाहरण के तौर पर, क्‍या राजा को 200 किलोमीटर दूर राज्‍य के एक जरूरतमंद की रात के 2 बजे की जरूरत का पता है और उसका तत्‍काल निवारण करने की क्षमता है । 200 किलोमीटर दूर जरूरतमंद की रात के 2 बजे की जरूरत को जानना और उसका तत्‍काल निवारण कर पाना किसी राजा के लिए संभव नहीं । यही हाल एक परिवार के मुखिया और उद्योगपति का है । दुसरा उदाहरण लेवें - एक परिवार का मुखिया व्‍यापार के सिलसिले में दूसरे शहर गया हुआ है । उसके घर से रात को 2 बजे फोन आता है कि पत्‍नी को गंभीर हृदयघात हुआ है । वह दूर बैठा फोन पर कहेगा कि अमुक अस्‍पताल, अमुक डाक्‍टर के पास तुरंत ले जाओ । ज्‍यादा से ज्‍यादा 5-6 फोन डाक्‍टर एवं रिश्‍तेदारों को कर देगा । पर अंत में उसे कष्‍ट निवारण हेतु प्रभु की प्रार्थना में बैठना ही पडेगा । उसकी शक्ति नहीं, उसका सामर्थ्‍य नहीं (चाहे वह कितना भी बुद्धिमान, धनवान हो) कि वह अपनी पत्‍नी के कष्‍ट का निवारण स्वतः कर सके । उसे प्रभु की शरण में जाना ही होगा । विपदा के समय बड़े से बड़े नास्तिक भी प्रभु के सामने नतमस्‍तक हो जाते हैं क्‍योंकि उन्‍हें स्‍पष्‍ट पता होता है कि अब बचने का केवल एकमात्र आधार प्रभु ही हैं ।